Musaka kutanga echi chihande mu %%?
Online Bible | NEW WORLD TRANSLATION OF THE HOLY SCRIPTURES (2013 REVISION)
Musaka kutanga echi chihande mu %%?
-
Chifwanyisa chavaka-kulima vaze vajihile vatu (1-12)
-
Kalunga naKesale (13-17)
-
Navamwihula vyakusanguka (18-27)
-
Jishimbi jivali jajilemu (28-34)
-
Uno Kulishitu apwa mwanaNdavichi nyi? (35-37a)
-
Mwalweza vatu vazangame navaka-kusoneka (37b-40)
-
Tujimbongo twachichele tuvali twatuliwe muka-kuhutwa (41-44)
12 Jino aputukile kuhanjika kuli vakiko navifwanyisa ngwenyi: “Mutu umwe atumbile wande wamivinyo+ nakushitako chipato che ndo. Afulilemo chikamwino chavinyo nakutungamo kaposhi.+ Auhanyine vaka-kulima, kaha ayile kulifuchi lyeka.+
2 Omu yahetele ngonde yakwaha mihako, atumine ndungo yenyi kuli vaze vaka-kulima mangana akamutambwile mihako yimwe yamuwande kuli vakiko.
3 Oloze vamukwachile, vamuvetele nakumuhilwisa mavokovoko.
4 Kaha atumine cheka ndungo mukwavo kuli vakiko, oloze naikiye vamuvetele kumutwe nakumusaula.+
5 Jino atumine weka nawa, oloze vamujihile. Atumine nawa vandungo jenyi veka vavavulu, vamwe vavavetele, vamwe vavajihile.
6 Kaha asalile naumwe kaha, mwanenyi azanga.+ Ngocho amutumine kuli vakiko nakwamba ngwenyi, ‘Mwanaminyi navakamuvumbika.’
7 Oloze vaze vaka-kulima valihanjikishile mwavomwavo ngwavo, ‘Ou ikiye swana.+ Twayenu tumujihe, kaha uswana naupwa wetu.’
8 Ngocho vamukwachile, vamujihile nakumumbila kusali yauze wande wamivinyo.+
9 Jino uze mwenyawande wamivinyo mwakavalinga muka? Mwakeza nakujiha vaze vaka-kulima, nakuhana uze wande wamivinyo kuli veka.+
10 Uno kanda mutangengaho lyehi chisoneka chino ngwavo: ‘Lilolwa lize vakanyine vaka-kutunga linapu jino lilolwa lyalinene lyamumbango,+
11 Yehova ikiye nachilingisa chipwenga ngocho, kaha chinapu chakukomwesa kumeso etu’ nyi?”+
12 Hakwivwa ngocho, vasakile ngwavo vamukwate mwomwo vatachikijile ngwavo chifwanyisa kanechi chatalishile kuli vakiko, oloze vevwile woma liyongomena. Ngocho vamusezele, vayile.+
13 Kufumaho, vamutuminyine vaFwaliseu vamwe nalizavu lyavatu jaHelote, mangana vamuwanyine katenga hamazu enyi.+
14 Omu vejile, vambile kuli ikiye ngwavo: “Ove Muka-kunangula, tunatachikiza ngwetu ove umuka-kuhanjika muchano, kaha kawafwila vatu vakwivwile uselewako, mwomwo kawatala vatu kumesoko, oloze weji kunangulanga jila yaKalunga kweseka nomu mwaya muchano. Uno vachitavisa kuhana Kesale mitelo tahi, nyi chiku?
15 Twatela kuhana mitelo tahi, nyi katwatela kuyihanako?” Hakutachikiza vishinganyeka vyavo vyavipi, ambile kuli vakiko ngwenyi: “Muli nakungwesekela ika? Ngunehelenu ndenali nguyimone.”
16 Kaha vamunehelele ndenali yimwe. Ngocho ambile kuli vakiko ngwenyi: “Uno ou mutwe namazu vasonekaho vyeya?” Vakiko vambile kuli ikiye ngwavo: “VyaKesale.”
17 Yesu ambile jino ngwenyi: “Hanenunga vyuma vyaKesale kuli Kesale,+ oloze vyuma vyaKalunga kuli Kalunga.”+ Kaha valikomokelele chikuma havyuma ahanjikile.
18 Jino vaSatuse vaze veji kwambanga ngwavo kusanguka kachatwamakoko,+ vejile kuli ikiye nakumwihula ngwavo:+
19 “Ove Muka-kunangula, Mose atusonekelele ngwenyi kachi nge mutu mwafwa nakuseza pwevo chakuzeneka mwana, kaha ndumbwenyi atela kumbata uze pwevo nakusemena uze ndumbwenyi vana.+
20 Jino kwapwile malunga 7 vamujimo limwe. Watete ambachile pwevo, oloze omu afwile, kasezele vanako.
21 Kaha wamuchivali amumbachile, oloze afwile chakuzeneka vana. Omu mukiko chapwile nakuli wamuchitatu nawa.
22 Vosena 7 kavasezele vanako. Kukuminyinako, uze pwevo nawa afwile.
23 Jino hakusanguka mwakapwa pwevo lyaumwe ulihi? Mwomwo vosena vaze 7 vamumbachile.”
24 Yesu ambile kuli vakiko ngwenyi: “Munalimbenje, mwomwo kamwatachikiza Visoneka, chipwe ngolo jaKalungako.+
25 Mwomwo omu navakasanguka kuvafu, malunga kaveshi kukambatako, mapwevo nawa kaveshi kukasombokako, oloze navakapwanga nge vangelo mwilu.+
26 Jino hakuvuluka vafu vaze navakasangula, uno kanda mutangengaho lyehi mujimbu wachiputa, mumukanda waMose omu Kalunga ambile kuli ikiye ngwenyi: ‘Ami yami Kalunga kaApalahama, Kalunga kaIsaka, Kalunga kaYakovako’+ tahi?
27 Ikiye kapwa Kalunga kavafuko, oloze wavava vavatonyi. Enu munalimbenje chikuma.”+
28 Jino muka-kusoneka umwe uze ejile, avevwile vali nakulipula jipami. Kaha hakumona ngwenyi Yesu navakumbulula mujila yamwenemwene, amwihwile ngwenyi: “Lushimbi muka lwapwa lwatete haJishimbi josena?”+
29 Yesu akumbulwile ngwenyi: “Lwatete lukiko elu ngwavo, ‘Ivwililenu, enu vaIsalele, Yehova Kalunga ketu ikiye Yehova umwe kaha.
30 Zangenunga Yehova Kalunga kenu namichima yenu yosena, namyono yenu yosena, navishinganyeka vyenu vyosena, nangolo jenu josena.’+
31 Kaha lwamuchivali lukiko vene elu ngwavo, ‘Zangenunga vakwenu nganomu mwalizanga enu vavene.’+ Kakweshi lushimbi lweka lwalulemu kuhambakana ejiko.”
32 Uze muka-kusoneka ambile kuli ikiye ngwenyi: “Ove Muka-kunangula, unahanjika mwamuchano. ‘Kalunga apwa Umwe kaha, kakweshi wekako shina Ikiye kaha.’+
33 Mutu kuzanga Kalunga namuchima wenyi wosena, nakunangakana chenyi chosena, nangolo jenyi josena, nakuzanga mukwavo mutu nganomu alizanga ivene, chapwa chachilemu chikuma kuhambakana mawana akulumba osena navimuna vakuvatula.”+
34 Yesu hakwivwa ngwenyi nakumbulula mujila yamangana, ambile kuli ikiye ngwenyi: “Ove kaweshi kwakusuku naWangana waKalungako.” Jino kakwapwile mutu numba umwe ahamukile kumwihula cheka chihulako.+
35 Jino omu Yesu atwalileho lika nakunangula mutembele, ambile ngwenyi: “Mwomwo ika vaka-kusoneka veji kwambilanga ngwavo Kulishitu apwa mwanaNdavichi?+
36 Oloze ivene Ndavichi hakumuhwimina nashipilitu yajila+ ambile ngwenyi, ‘Yehova ambile kuli Mwata wami ngwenyi: “Twamanga kulivoko lyami lyachilyo palanga nomu nangukahaka vaka-kole jove mwishi yavilyachilo vyove.”’+
37 Ivene Ndavichi amuvuluka ngwenyi, Mwata, kaha napu ngachilihi mwanenyi?”+
Lize liyongomena lyalinene lyevwilenga kuwaha kumwivwilila.
38 Kahomu apwile nakunangula, atwalileho lika nakwamba ngwenyi: “Zangamenu navaka-kusoneka vaze vasaka kutambwojoka oku vanavwale vikuto, nakusaka kuvamenejeka kuvilanjilo,+
39 nakusaka vitwamo vyakulutwe mujisunangonga navihela vyaulemu chikuma kukulya chachingoloshi.+
40 Veji kulyanga vikumba vyavatuliwe vamapwevo, kaha veji kusuhwisanga kulomba chavo mangana vavamone kuvatu. Kusopesa chavo navakavasopesa nachikapwa chachinene.”
41 Jino Yesu atwamine kuze amwenenga kanawa vikasha vyamawana,+ kaha aputukile kutala omu liyongomena lyapwile nakuhakahaka jimbongo muvikasha vyamawana. Kaha vaka-luheto vavavulu vapwilenga nakuhakamo jimbongo jachichele jajivulu.+
42 Jino kwejile pwevo watuliwe muka-kuhutwa, ahakilemo tujimbongo twachichele tuvali twandando yayindende chikuma.+
43 Ngocho Yesu asanyikile tumbaji twenyi nakwamba kuli vakiko ngwenyi: “Chamuchano vene nangumilweza ngwami, ou tuliwe muka-kuhutwa nahakemo jimbongo jajivulu kuhambakana vosena vaze vali nakuhaka jimbongo muvikasha vyamawana.+
44 Mwomwo vosena vanahakemo jimbongo jakufuma kujimbongo javo jajivulu, oloze ikiye, nakukalikiza chenyi nahakemo jimbongo jize apwanga najo josena jakulikafwa najo mukuyoya chenyi.”+
Share
Share
NEW WORLD TRANSLATION OF THE HOLY SCRIPTURES (2013 REVISION)
Mako 12
Luvale
Tanga Mbimbiliya haInternet
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
cjk_Latn eng_Latn cjk_Latn unk cjk_Latn unk kmb_Latn unk sna_Latn unk cjk_Latn unk cjk_Latn unk cjk_Latn unk cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn eng_Latn eng_Latn kor_Hang dyu_Latn fij_Latn cjk_Latn eng_Latn